การรถไฟแห่งประเทศไทย พร้อมเปิดให้บริการเดินรถโดยสารเพิ่ม 46 ขบวน
นายนิรุฒ มณีพันธ์ ผู้ว่าการรถไฟแห่งประเทศไทย เปิดเผยว่า การรถไฟฯ ได้ปรับการเดินขบวนรถให้สอดคล้องกับสภาพการเดินทางและรองรับนโยบายการเปิดประเทศของรัฐบาล โดยเพิ่มการให้บริการขบวนรถเชิงพาณิชย์และขบวนรถเชิงสังคมจำนวน  46 ขบวน โดยเส้นทางสายเหนือให้บริการเพิ่มอีก 10 ขบวน สายตะวันออกเฉียงเหนือ 16 ขบวน สายใต้ 6 ขบวน สายตะวันออก 4 ขบวน และสายวงเวียนใหญ่-มหาชัย 10 ขบวน รวมทั้งปรับเปลี่ยนสถานีต้นทางปลายทางในบางขบวนใหม่ เพื่ออำนวยความสะดวกการเดินทางแก่ประชาชน นักเรียน นักศึกษาและนักท่องเที่ยว สายเหนือ ขบวนรถเชิงพาณิชย์ จำนวน 6 ขบวน เช่น ขบวนรถด่วนพิเศษที่ 13/14   กรุงเทพ - เชียงใหม่ - กรุงเทพ เริ่มให้บริการตั้งแต่วันที่ 12 พฤศจิกายน 2564  สายตะวันออกเฉียงเหนือ ขบวนรถเชิงพาณิชย์ จำนวน 4 ขบวน เช่น ขบวนรถด่วนพิเศษที่ 21/22  กรุงเทพ - อุบลราชธานี - กรุงเทพ ขบวนรถเชิงสังคม จำนวน 12 ขบวน  เช่น ขบวนรถชานเมืองที่ 339/340 กรุงเทพ - ชุมทางแก่งคอย – กรุงเทพ สายใต้ ขบวนรถเชิงสังคม จำนวน 6 ขบวน เช่น ขบวนรถท้องถิ่นที่ 455/456 ชุมทางหาดใหญ่ - ยะลา – ชุมทางหาดใหญ่ โดยไม่มีเดินช่วงนครศรีธรรมราช – หาดใหญ่ – นครศรีธรรมราช สายตะวันออก ขบวนรถเชิงพาณิชย์ จำนวน 1 ขบวน ขบวนรถพิเศษที่ 997/998  กรุงเทพ - บ้านพลูตาหลวง – กรุงเทพ ให้บริการตั้งแต่วันที่  6 พฤศจิกายน 2564 และขบวนรถเชิงสังคม จำนวน 1 ขบวน ขบวนรถธรรมดาที่ 281/282 กรุงเทพ - กบินทร์บุรี – กรุงเทพ   สายมหาชัย-วงเวียนใหญ่ จำนวน 10 ขบวน เช่น ขบวนรถธรรมดาที่ 4308/4309 มหาชัย - วงเวียนใหญ่ – มหาชัย เป็นต้นผู้ว่าการ รฟท. เปิดเผยว่า การรถไฟฯ ได้ทยอยปรับเพิ่มการเดินรถให้สอดรับกับการผ่อนคลายมาตรการของ ศบค. เพื่อให้มีจำนวนเพียงพอและเหมาะสมต่อการให้บริการแก่ประชาชนที่เพิ่มขึ้นอย่างต่อเนื่อง โดยปัจจุบันได้เปิดให้บริการทั้งสิ้น 108 ขบวนต่อวัน เป็นขบวนรถเชิงพาณิชย์ 26 ขบวน และขบวนรถเชิงสังคม 82 ขบวน โดยแบ่งตามเส้นทางเป็นสายเหนือ 22 ขบวน สายตะวันออกเฉียงเหนือ 24 ขบวน สายใต้ 30 ขบวน สายตะวันออก 16 ขบวน สายมหาชัย 12 ขบวน และสายแม่กลอง 4 ขบวน ภายใต้มาตรการเฝ้าระวังและป้องกันโควิด-19